REGOLAMENT TAL-KUMMISSJONI (KE) Nru 549/2009
tal-24 ta’ Ġunju 2009
li jemenda r-Regolament tal-Kummissjoni (KE) Nru 214/2001 li jippreskrivi regoli dettaljati għall-applikazzjoni tar-Regolament tal-Kunsill (KE) Nru 1255/1999 rigward interventi fis-suq tat-trab tal-ħalib xkumat
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KE) Nru 1234/2007 tat-22 ta’ Ottubru 2007 li jistabbilixxi organizzazzjoni komuni ta’ swieq agrikoli u dwar dispożizzjonijiet speċifiċi għal ċerti prodotti agrikoli (Ir-Regolament Waħdieni dwar l-OKS) (1), u b’mod partikolari l-Artikolu 43(d) flimkien mal-Artikolu 4 tiegħu,
Billi:
(1)
L-Artikolu 10(1)(f) tar-Regolament (KE) Nru 1234/2007 jipprovdi għal intervent pubbliku tat-trab tal-ħalib xkumat.
(2)
Ir-Regolament tal-Kummissjoni (KE) Nru 214/2001 (2) stabbilixxa r-regoli dettaljati dwar intervent pubbliku fis-suq tat-trab tal-ħalib xkumat.
(3)
Fid-dawl tas-sitwazzjoni attwali u dik mistennija għall-ġejjieni tas-suq, li huwa kkaratterizzat minn prezzijiet baxxi tal-prodotti tal-ħalib u b’mod partikolari tat-trab tal-ħalib xkumat, kif ukoll minn diffikultajiet sabiex jinkisbu krediti kummerċjali għat-tħaddim normali tal-prodotti tal-ħalib, huwa xieraq li jsir minn qabel il-ħlas għall-bejgħ tat-trab tal-ħalib xkumat f’intervent. Għalhekk, il-perjodu tal-ħlas attwali ta’ bejn 120 u 140 ġurnata għandu jitnaqqas għal bejn 45 u 65 ġurnata u b’hekk ikunu armonizzati l-perjodi kollha tal-ħlas għall-prodotti fis-settur tal-prodotti tal-ħalib li qegħdin f’intervent.
(4)
Ir-Regolament (KE) Nru 214/2001 għandu jiġi emendat skont dan.
(5)
Il-miżuri provduti f’dan ir-Regolament huma skont l-opinjoni tal-Kumitat tal-Ġestjoni tal-Organizzazzjoni Komuni tas-Swieq Agrikoli,
ADOTTAT DAN IR-REGOLAMENT:
Artikolu 1
Ir-Regolament (KE) Nru 214/2001 għandu jiġi emendat kif ġej:
(1)
L-Artikolu 8 għandu jinbidel b’dan li ġej:
“Artikolu 8
L-aġenzija ta’ intervent għandha tħallas tat-trab tal-ħalib xkumat li ttieħed bejn il-45 u l-65 ġurnata wara d-data tat-teħid, sakemm jinstab li dan ikun konformi mal-ħtiġijiet preskritti fl-Artikolu 2.”
(2)
L-Artikolu 20(1) jinbidel b’li ġej:
“1. L-aġenzija tal-intervent għandha tħallas lill-offerent magħżul il-prezz indikat fl-offerta tiegħu kif imsemmi fl-Artikolu 15(2)(c) bejn il-45 u l-65 ġurnata ta’ wara d-data li fiha jittieħed it-trab tal-ħalib xkumat, sakemm jinstab li huwa konformi mal-Artikolu 2(1), (2), (3), (5), (6) u (7) u mal-Artikolu 15(3)(a).”
Artikolu 2
Dan ir-Regolament għandu jidħol fis-seħħ fit-tielet jum wara dak tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
Għandu japplika għall-offerti li l-limitu taż-żmien tagħhom iffissat fl-Artikolu 14(2) tar-Regolament (KE) Nru 214/2001 huwa wara d-data tad-dħul fis-seħħ ta’ dan ir-Regolament.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, 24 ta’ Ġunju 2009.